Sifundvo 5
Yini Lotawuyitfola Emihlanganweni Yetfu YebuKhristu?
Bantfu labanyenti abasayi emasontfweni ngesizatfu sekutsi abasitfoli sicondziso nendvudvuto mayelana nebuhlobo babo naJehova. Kungani-ke kufanele uye emihlanganweni yebuKhristu lehlelwe boFakazi BaJehova? Yini lotayitfola kuyo?
Injabulo letfolakala ngekuba semkhatsini webantfu labanelutsandvo nalabakhatsalelanako. Ngelikhulu lekucala leminyaka, emaKhristu abehlelwa abe ngemabandla, bewaba nemihlangano kute akhonte Nkulunkulu, afundze imiBhalo futsi akhutsatane. (Hebheru 10:24, 25) Kuba sesimeni lesinjalo, bekuwenta ative asemkhatsini webangani beliciniso, lokubazalwane kanye nabodzadzewabo labangemaKhristu. (2 Thesalonika 1:3; 3 Johane 14) Natsi silandzela indlela lefananako lamuhla futsi siyajabula njengawo.
Tinzuzo tekusebentisa timiso teliBhayibheli. Njengasesikhatsini sekubhalwa kweliBhayibheli, emadvodza, bafati nebantfwana, bonkhe bebahlangana ndzawonye. Bazalwane labafanelekako basebentisa liBhayibheli kute basisite sicondze indlela yekusebentisa timiso talo ekuphileni kwetfu kwamalanga onkhe. (Dutheronomi 31:12; Nehemiya 8:8) Sonkhe singahlanganyela nangabe kuyinkhulumo ledzingidvwa netilaleli nalapho kuhlatjelwa, kute sikhombise litsemba lesinalo njengemaKhristu.—Hebheru 10:23.
Sibusiso sekuciniswa kwekukholwa kwakho kuNkulunkulu. Kulelinye lemabandla angesikhatsi sakhe umphostoli Pawula watsi: “Maye, ngiyafisa kunibona, . . . sitewusitakala kanyekanye, nine ngekukholwa kwami, nami ngekukholwa kwenu.” (Roma 1:11, 12) Kuba semkhatsini wemakholwa lesikanye nawo kucinisa kukholwa nekutimisela kwetfu kuphila ngekuvumelana netimiso teliBhayibheli.
Siyakucela kutsi ube khona emihlanganweni yetfu lelandzelako kute nawe utibonele loko lesisandza kucoca ngako. Utawemukelwa ngelutsandvo. Kungenwa mahhala futsi kute lipuleti lemnikelo.
Isekelwe kuphi imihlangano yetfu?
Ngutiphi tinzuzo tekuya emihlanganweni yebuKhristu?
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn